Cuireann fógraíocht pholaitiúil teachtaireachtaí in iúl do vótálaithe trí réimse meán, idir na meáin chlóite, an teilifís agus na meáin shóisialta. Úsáidtear í i bhfeachtais pholaitiúla agus ar bhonn níos ginearálta chun tuairimí an phobail a mhúnlú agus chun cur leis an dioscúrsa maidir le hábhair lena mbaineann tábhacht shochaíocha. Déantar í a rialáil go sonrach chun saorthoghcháin chóra a áirithiú. Is gné thábhachtach de na rialacha atá ann faoi láthair é go bhféachann siad lena áirithiú go n‑úsáidtear fógraíocht pholaitiúil go trédhearcach, ionas gur féidir le saoránaigh fógraí a aithint agus gur féidir iad siúd a dhéanann iad a shuíomh a thabhairt chun cuntais. Is chun leas dlisteanach an phobail é an méid sin a chosaint, amhail cothroime, comhdheiseanna agus trédhearcacht sa phróiseas toghcháin agus an ceart bunúsach chun bheith ar an eolas ar bhealach oibiachtúil trédhearcach agus iolraíoch. Cuireann rialacha náisiúnta oibleagáidí ar ghníomhairí polaitiúla agus ar na cuideachtaí a sholáthraíonn seirbhísí fógraíochta polaitiúla. Go traidisiúnta, dhírigh na rialacha sin ar na meáin ‘as líne’ (nuachtáin, craoltóirí, etc.) ach tá an fhógraíocht ar líne i ndiaidh éirí níos coitianta toisc gur féidir í a scaipeadh ar bhealach níos solúbtha agus a spriocdhíriú ar phobail an‑sonrach. Baineann dúshláin nua leis an bhfógraíocht ar líne, go háirithe maidir le saincheisteanna a bhaineann le trédhearcacht, cuntasacht agus spriocdhíriú ionramhálach.

Tá reachtaíocht atá ábhartha maidir leis an bhfógraíocht pholaitiúil ag gach Ballstát, rud a fhágann go bhfuil meascán ilroinnte de rialacha náisiúnta ann ó thaobh substainte, raon feidhme, cur chun feidhme agus forfheidhmithe de, rialacha a chruthaíonn oibleagáidí le haghaidh soláthraithe seirbhíse, agus a bhfuil feidhm éagsúil acu ar fud na mBallstát, ag brath ar an meán a úsáidtear chun an fhógraíocht a scaipeadh. Baineann sé sin go háirithe leis na sainmhínithe agus na ceanglais trédhearcachta ábhartha, a dhéanann difear d’inneachar na bhfógraí. Toisc go bhfuil sé beartaithe ag roinnt Ballstát reachtaíocht nua a thabhairt isteach chun na meáin nua ar líne a chumhdach, tá coinne leis go dtiocfaidh méadú ar an ilroinnt sin. Tá an comhthéacs dlíthiúil casta sin ina chúis le costais agus dúshláin, rud a chruthaíonn bacainní roimh an bhfógraíocht pholaitiúil mar sheirbhís trasteorann sa mhargadh inmheánach freisin, agus bíonn tionchar díreach aige sin ar fheidhmiú an mhargaidh inmheánaigh.

Úsáidtear sonraí pearsanta chun teachtaireachtaí polaitiúla a spriocdhíriú ar shaoránaigh trí fhógraí a dhíriú ar ghrúpaí agus an t‑inneachar a oiriúnú dóibh. Maidir le próiseáil sonraí pearsanta chun na gcríoch sin, go háirithe sonraí a mheastar a bheith íogair faoi RGCS, agus maidir le spriocdhíriú ar ghrúpaí atá sách beag chun go bhféadfaí teachtaireachtaí polaitiúla oiriúnaithe a sholáthar go neamh‑thrédhearcach dóibh, tá éifeachtaí diúltacha sonracha suntasacha ag an bpróiseáil agus ag an spriocdhíriú sin ar na cearta faoi chosaint atá ag na saoránaigh. Tá iarracht déanta ag roinnt Ballstát idirghabháil a dhéanamh, nó tá siad ag smaoineamh ar idirghabháil a dhéanamh, i ndáil le spriocdhíriú, ach bhain deacrachtaí leis na bearta sin.

Déanann na saincheisteanna sin difear do phróisis dhaonlathacha agus don fheachtasaíocht ar leibhéal an Aontais Eorpaigh freisin, lena n‑áirítear an fheachtasaíocht a dhéanann páirtithe polaitiúla Eorpacha (PPAEnna). Ní rialaítear le creat dlíthiúil an Aontais le haghaidh PPAEnna úsáid na fógraíochta polaitiúla, agus is féidir le hilroinnt agus éiginnteacht bac a chur ar chumas PPAEnna feachtais a reáchtáil ar fud an Aontais.

Déantar anailís sa mheasúnú tionchair seo ar na bunfhadhbanna a bhaineann le fógraí polaitiúla agus a gcúiseanna, de réir trí pheirspictíocht:

1.Maidir le gníomhairí eacnamaíocha ar mian leo feachtais ilmheánacha agus/nó feachtais i roinnt Ballstát a reáchtáil, tá bacainní suntasacha agus costais bhreise rompu, de thoradh na ndifríochtaí sa rialáil trédhearcachta idir na Ballstáit agus idir comhthéacsanna ar líne agus comhthéacsanna as líne. Baineann roinnt gníomhairí polaitiúla agus eacnamaíocha leas as an staid sin chun dul timpeall ar rialacha. Brúnn an staid sin sciar mhór d’fhógraí polaitiúla ar líne freisin.

2.Ídíonn an staid sin cumas na rialacha náisiúnta maidir le fógraí polaitiúla próisis dhaonlathacha agus cearta bunúsacha a chosaint. Le spriocdhíriú fógraí polaitiúla ar líne, agus teicnící eile ionramhálacha, cruthaítear fadhbanna breise.

3.Tá easpa trédhearcachta ann maidir le fógraí polaitiúla a urraíonn PPAEnna agus iad i mbun feachtasaíochta ar fud an Aontais ar shaincheisteanna an Aontais.